EL Επίσημη Εφημερίδα της Ευρωπαϊκής Ένωσης C 211/43

Γνωμοδότηση της Επιτροπής των Περιφερειών με θέμα «Ενισχυσή της παγκόσμιας προσεγγισής της μετανάστευσης: βελτίωση του συντονισμού, της συνοχής και των συνεργειών»

(2009/C 211/05)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

— πιστεύει ότι οι τοπικές και οι περιφερειακές αρχές βρίσκονται στην πρώτη γραμμή σε ό,τι αφορά την εκπόνηση, εφαρμογή, αξιολόγηση και παρακολούθηση της μεταναστευτικής πολιτικής και ότι θα πρέπει, συνεπώς, να θεωρούνται κεντρικής σημασίας εταίροι στην ανάπτυξή της·

— υπογραμμίζει ότι πρέπει να προωθηθεί μια ισχυρότερη διοργανική εταιρική σχέση, τόσο από τα κράτη μέλη όσο και από τα κοινοτικά όργανα·

— θεωρεί ότι θα πρέπει να δοθεί μεγαλύτερη έμφαση στην ενίσχυση των ικανοτήτων των τοπικών και των περιφερειακών αρχών, επειδή διαδραματίζουν βασικό ρόλο στον σχεδιασμό και τη διαχείριση της μεταναστευτικής πολιτικής και ιδίως στην προώθηση της συνεργασίας με τις υπηρεσίες των τρίτων χωρών που είναι αρμόδιες για την απασχόληση και τη μετανάστευση· η ΕΤΠ έχει αναφερθεί στην προσέγγιση αυτή σε παλαιότερες γνωμοδοτήσεις της·

— επισημαίνει ότι τα ήδη υπάρχοντα εργαλεία και θεσμικές δομές, όπως η πρωτοβουλία της Επιτροπής των Περιφερειών Ευρωμεσογειακή Περιφερειακή και Τοπική Συνέλευση (ARLEM), το Συμβούλιο της Ευρώπης και άλλα σχετικά δίκτυα, θα πρέπει να συμμετέχουν στην αντιμετώπιση των θεμάτων της μετανάστευσης·

— τονίζει την ανάγκη να ενισχυθεί η ένταξη των μεταναστών στις κοινωνίες υποδοχής, διότι αποτελούν βασικούς παράγοντες για την ανάπτυξη τόσο της χώρας καταγωγής όσο και της χώρας υποδοχής·

— τονίζει επίσης την ανάγκη να καταβληθούν κοινές προσπάθειες για την καλύτερη διαχείριση των εξωτερικών συνόρων, ιδίως των νότιων θαλάσσιων συνόρων και των συνόρων όλων των περιφερειών που αντιμετωπίζουν μαζική εισροή μεταναστών υπό κρίσιμες ανθρωπιστικές συνθήκες·

— υπογραμμίζει τον ρόλο του Δικτύου Αξιωματικών Συνδέσμων Μετανάστευσης στην επίτευξη των στόχων της ανακοίνωσης· καλεί παράλληλα την Επιτροπή να διασφαλίσει ότι οι αρμόδιες τοπικές και περιφερειακές αρχές μπορούν να έχουν επωφελή πρόσβαση στην ανταλλαγή των βέλτιστων πρακτικών και των πληροφοριών που συγκεντρώνονται μέσω αυτού του δικτύου·

— επικροτεί, τέλος, την επέκταση της σφαιρικής προσέγγισης σε άλλες χώρες και περιφέρειες, όπως η Ασία, η Λατινική Αμερική και η Καραϊβική, και προτρέπει την Ευρωπαϊκή Επιτροπή να προχωρήσει περαιτέρω προς αυτή την κατεύθυνση, τονίζοντας την ανάγκη να καθοριστούν οι λεπτομέρειες του διαλόγου με αυτές τις περιφέρειες, ώστε να ανοίξει ο δρόμος για στενότερη συνεργασία και συντονισμό και με την Αφρική, καθώς και με τις νότιες και νοτιοανατολικές περιφέρειες που γειτνιάζουν με την ΕΕ.

Εισηγητής : Arnoldas ABRAMAVIČIUS (LT/EPP), Δήμαρχος του Zarasai

Έγγραφο αναφοράς

Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Ενίσχυση της παγκόσμιας προσέγγισης της μετανάστευσης: βελτίωση του συντονισμού, της συνοχής και των συνεργειών

COM(2008) 611 τελικό

I. ΣΥΣΤΑΣΕΙΣ ΠΟΛΙΤΙΚΗΣ

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ο ρόλος των τοπικών και των περιφερειακών αρχών

1. Πιστεύει ότι οι τοπικές και οι περιφερειακές αρχές βρίσκονται στην πρώτη γραμμή σε ό,τι αφορά την εκπόνηση, την εφαρμογή, την αξιολόγηση και την παρακολούθηση της μεταναστευτικής πολιτικής και ότι θα πρέπει, συνεπώς, να θεωρούνται κεντρικής σημασίας εταίροι στην ανάπτυξή της·

2. υπενθυμίζει ότι οι τοπικές και οι περιφερειακές αρχές είναι είτε αποκλειστικά είτε εν μέρει αρμόδιες για τον τομέα αυτό· συνεπώς, οι διαβουλεύσεις τους με τα κράτη μέλη και την Ευρωπαϊκή Επιτροπή θα πρέπει να είναι υποχρεωτικές και να λαμβάνουν χώρα τόσο κατά την προνομοθετική διαδικασία όσο και κατά τη συμβουλευτική διαδικασία με την Επιτροπή των Περιφερειών·

3. υπογραμμίζει ότι πρέπει να προωθηθεί μια ισχυρότερη διοργανική εταιρική σχέση, τόσο από τα κράτη μέλη όσο και από τα κοινοτικά όργανα·

4. θεωρεί ότι θα πρέπει να δοθεί μεγαλύτερη έμφαση στην ενίσχυση των ικανοτήτων των τοπικών και των περιφερειακών αρχών, επειδή διαδραματίζουν βασικό ρόλο στον σχεδιασμό και τη διαχείριση της μεταναστευτικής πολιτικής και ιδίως στην προώθηση της συνεργασίας με τις υπηρεσίες των τρίτων χωρών που είναι αρμόδιες για την απασχόληση και τη μετανάστευση· η ΕΤΠ έχει αναφερθεί στην προσέγγιση αυτή σε παλαιότερες γνωμοδοτήσεις της (1)·

5. εκφράζει τη λύπη της διότι δεν αναγνωρίζεται ο κρίσιμος ρόλος που διαδραματίζουν οι τοπικές και οι περιφερειακές αρχές στη διαπεριφερειακή εδαφική συνεργασία στον τομέα της μετανάστευσης·

6. επισημαίνει ότι θα πρέπει να γίνεται πιο λεπτομερής αξιολόγηση ορισμένων πρωτοβουλιών, όπως η διερεύνηση νέων επιστημονικών μεθόδων για τη συλλογή και την ανταλλαγή πληροφοριών σχετικά με τις μεταναστευτικές διαδρομές, καθώς και των πολιτικών ένταξης και των συνεπειών τους για τις τοπικές και τις περιφερειακές αρχές από άποψη οικονομικής και διοικητικής επιβάρυνσης·

7. ζητά από την Ευρωπαϊκή Επιτροπή να καταβάλει προσπάθειες προκειμένου να βελτιωθεί η παραγωγή και η διάδοση αξιόπιστων, επικαιροποιημένων, ποσοτικών και ποιοτικών πληροφοριών, οι οποίες αποτελούν την πρωτογενή πηγή για τον σχεδιασμό των προτύπων μετανάστευσης των επιμέρους κρατών μελών·

8. επιδοκιμάζει την ιδέα να αναφέρεται ρητώς η ανάγκη αύξησης των ανθρώπινων και των οικονομικών πόρων στον τομέα της παρακολούθησης της εφαρμογής της ισχύουσας νομοθεσίας, εφόσον αυτό αποτελεί βασικό στοιχείο για την επίτευξη καλύτερου ρυθμιστικού περιβάλλοντος·

9. θεωρεί ότι η πρόθεση της Επιτροπής να υποστηρίξει τις τοπικές οργανώσεις που ασχολούνται με τους μετανάστες στις χώρες καταγωγής θα πρέπει να συνδέεται άμεσα με τις τοπικές και περιφερειακές συνθήκες, προκειμένου να βελτιωθεί η συνειδητοποίηση των ευκαιριών στις χώρες καταγωγής· ως εκ τούτου, συνιστά τη συμμετοχή των τοπικών και των περιφερειακών αρχών και των εθνικών τους ενώσεων, ιδίως στις χώρες εταίρους και σε άλλες τρίτες χώρες, στη χάραξη κοινής μεταναστευτικής πολιτικής·

10. επισημαίνει ότι τα ήδη υπάρχοντα εργαλεία και οι θεσμικές δομές, όπως η πρωτοβουλία της Επιτροπής των Περιφερειών Ευρωμεσογειακή Περιφερειακή και Τοπική Συνέλευση (ARLEM) , το Συμβούλιο της Ευρώπης και άλλα σχετικά δίκτυα, θα πρέπει να συμμετέχουν στην αντιμετώπιση των θεμάτων της μετανάστευσης·

11. συνιστά την υιοθέτηση συνολικής προσέγγισης για τον καθορισμό των μεταναστευτικών πολιτικών, έτσι ώστε να αναφέρονται ρητά στην ανακοίνωση της Ευρωπαϊκής Επιτροπής όλοι οι ενδιαφερόμενοι φορείς σε τοπικό, περιφερειακό και κεντρικό επίπεδο που συμβάλλουν στη διαμόρφωση των πολιτικών και στην εξασφάλιση της αποτελεσματικότητάς τους στο στάδιο της εφαρμογής·

12. επισημαίνει ότι στα συμπεράσματα της Συνόδου Κορυφής 2009 των περιφερειών και των πόλεων που πραγματοποιήθηκε στην Πράγα γινόταν έκκληση να υιοθετηθεί ολοκληρωμένη και σφαιρική προσέγγιση της μετανάστευσης και της ένταξης, που να στηρίζεται στις προσπάθειες των τοπικών και των περιφερειακών αρχών·

13. φρονεί ότι μια από κοινού διαμορφωμένη ευρωπαϊκή μεταναστευτική πολιτική στους τομείς εκείνους όπου τα κράτη μέλη τη θεωρούν δικαιολογημένη δεν πρέπει να εμποδίζει τα κράτη μέλη να θεσπίζουν πιο φιλόδοξους εθνικούς κανόνες·

Βήματα προς την ενίσχυση της σφαιρικής προσέγγισης της μετανάστευσης

Γενικές συστάσεις

14. θεωρεί ότι η μεταναστευτική πολιτική της ΕΕ είναι ένα εγγενώς πολυεπίπεδο και πολύπλευρο φαινόμενο και αποτελεί, επομένως, κοινή ευθύνη της Ευρωπαϊκής Ένωσης και των διαφόρων βαθμίδων διακυβέρνησης των επιμέρους κρατών μελών και των τρίτων χωρών· θα πρέπει να δράσουν όλοι σύντονα, σύμφωνα με τις αρχές της δημοκρατίας, της επικουρικότητας, της αλληλεγγύης και της αμοιβαίας εμπιστοσύνης και σεβόμενοι τις ιδιαίτερες τοπικές και περιφερειακές συνθήκες, τα ανθρώπινα δικαιώματα και τις θεμελιώδεις αξίες της ΕΕ·

15. επικροτεί τον στόχο της προώθησης μιας συνεκτικής σφαιρικής προσέγγισης της μετανάστευσης, κατά την οποία η ενίσχυση του πολιτικού διαλόγου και της πρακτικής συνεργασίας μεταξύ των κρατών μελών της ΕΕ, των περιφερειών και των τρίτων χωρών αποτελεί βασικό ζήτημα, αλλά τονίζει ότι θα πρέπει να διασφαλιστεί η συνοχή με τις βασικές αρχές και τους πρωταρχικούς στόχους των κοινοτικών πολιτικών σε ό,τι αφορά την κοινωνική, την οικονομική και την εξωτερική ανάπτυξη·

16. τονίζει ότι οι κατευθυντήριες γραμμές που είχαν προσδιοριστεί στα προηγούμενα έγγραφα της ΕΕ (2) εξακολουθούν να ισχύουν, ιδίως όσον αφορά τις τρεις συνιστώσες (καλή διαχείριση της νόμιμης μετανάστευσης, καταπολέμηση της παράνομης μετανάστευσης, σχέση μεταξύ μετανάστευσης και ανάπτυξης) και την ανάγκη ισόρροπης εφαρμογής τους·

17. επισημαίνει ότι στο σχέδιο ανακοίνωσης της Ευρωπαϊκής Επιτροπής δίδεται έμφαση μόνο στο ευρωπαϊκό και το εθνικό επίπεδο· τονίζει ότι θα πρέπει να δοθεί μεγαλύτερη έμφαση στις τοπικές και στις περιφερειακές αρχές και στον ρόλο τους κατά την εφαρμογή μιας σφαιρικής πολιτικής για τη μετανάστευση·

18. ζητεί να δοθεί μεγαλύτερη προσοχή στην ιδιαίτερα ευάλωτη κατάσταση των μεταναστριών, την οποία έχει εξετάσει η Επιτροπή των Περιφερειών σε γνωμοδότησή της το 2007 (CdR 296/2007)·

19. υποστηρίζει τα συμπεράσματα του Συμβουλίου της Ευρωπαϊκής Ένωσης του Δεκεμβρίου του 2008 (3), υπενθυμίζοντας την ανάγκη να διασφαλιστεί μεγαλύτερη συνοχή στη χρηματοδότηση, έτσι ώστε να εξασφαλιστεί η ταχεία εφαρμογή των προβλεπόμενων μέτρων· συνιστά να χρησιμοποιηθούν τα υφιστάμενα κοινοτικά Ταμεία για τη βελτίωση της συνεργασίας μεταξύ της ΕΕ και των τοπικών και περιφερειακών αρχών και των ομολόγων τους στις χώρες καταγωγής·

Νόμιμη οικονομική μετανάστευση και κινητικότητα

20. συμφωνεί ότι η κινητικότητα θα πρέπει να παραμείνει ένα από τα ουσιώδη στοιχεία της νόμιμης μετανάστευσης και υπογραμμίζει την ανάγκη να προωθηθεί περαιτέρω από τις τοπικές και τις περιφερειακές αρχές, ιδίως μέσω της επέκτασης των πιλοτικών εταιρικών σχέσεων κινητικότητας όπως με τη Μολδαβία και το Πράσινο Ακρωτήριο·

21. καλεί τις τοπικές και τις περιφερειακές αρχές να συμμετέχουν πλήρως στη συλλογή πληροφοριών σχετικά με τις νόμιμες μεταναστευτικές ροές, που κοινοποιούνται μέσω διαδραστικών πυλών, όπως η μελλοντική Πύλη της ΕΕ για τη μετανάστευση, η ευρωπαϊκή πύλη για την επαγγελματική κινητικότητα, το δίκτυο EURES και η Ευρωπαϊκή Πύλη Κινητικότητας Ερευνητών και το Ευρωπαϊκό Δίκτυο Μετανάστευσης, πράγμα το οποίο θα συμβάλει στη δέουσα συνθεώρηση των τοπικών και περιφερειακών ιδιαιτεροτήτων κατά την ανάπτυξη των μεταναστευτικών πολιτικών·

22. υποστηρίζει τις προτάσεις της Επιτροπής να εντείνει τις πρωτοβουλίες που αποσκοπούν στην προώθηση πιο ευέλικτων και πιο αποτελεσματικών λύσεων για τους μετανάστες σε ό,τι αφορά την αγορά εργασίας, μεταξύ άλλων με τη διερεύνηση νέων πρωτοβουλιών για τη δυνατότητα μεταφοράς των συνταξιοδοτικών δικαιωμάτων, την αναγνώριση των ξένων τίτλων και την κοινωνική ένταξη των μεταναστών·

23. τονίζει την ανάγκη να ενισχυθεί η ένταξη των μεταναστών στις κοινωνίες υποδοχής, διότι οι μετανάστες αποτελούν βασικούς παράγοντες για την ανάπτυξη τόσο της χώρας καταγωγής όσο και της χώρας υποδοχής·

24. χαιρετίζει τη δημιουργία ενός δικτύου παρατηρητηρίων μετανάστευσης, όπως προβλέπεται στα συμπεράσματα του Συμβουλίου Γενικών Υποθέσεων που υιοθετήθηκαν στις 8 Δεκεμβρίου 2008, διότι θα καταστήσει τα μεταναστευτικά πρότυπα βασικό εργαλείο της κοινής ευρωπαϊκής μεταναστευτικής πολιτικής· στο πλαίσιο αυτό, οι τοπικές και οι περιφερειακές αρχές θα πρέπει να συμμετέχουν άμεσα στο έργο αυτών των παρατηρητηρίων και να διαδραματίζουν βασικό ρόλο στον σχεδιασμό και την υλοποίηση των δραστηριοτήτων τους·

Καταπολέμηση της παράνομης μετανάστευσης

25. επιδοκιμάζει τη διεύρυνση των καθηκόντων του οργανισμού FRONTEX για τη στήριξη τρίτων χωρών σχετικά με τον έλεγχο των συνόρων, όπως ήδη προβλέπεται σε προηγούμενη γνωμοδότησή της (CdR 210/2008)·

26. υποστηρίζει την ιδέα που προβάλλεται στο Ευρωπαϊκό Σύμφωνο για τη Μετανάστευση και το Άσυλο, να εξετασθεί το ενδεχόμενο δημιουργίας ενός ευρωπαϊκού συστήματος συνοριακών φρουρών·

27. επισημαίνει ότι η ανακοίνωση της Ευρωπαϊκής Επιτροπής θα έπρεπε να αναφέρεται στην συμμετοχή των τοπικών και περιφερειακών αρχών σε ομάδες ταχείας επέμβασης στα σύνορα, ιδίως εκείνων που πλήττονται περισσότερο από μεταναστευτικές εισροές·

28. τονίζει την ανάγκη να καταβληθούν κοινές προσπάθειες για την καλύτερη διαχείριση των εξωτερικών συνόρων, ιδίως των νότιων θαλάσσιων συνόρων και των συνόρων όλων των περιφερειών που αντιμετωπίζουν μαζική εισροή μεταναστών υπό κρίσιμες ανθρωπιστικές συνθήκες·

29. υπογραμμίζει τον ρόλο του Δικτύου Αξιωματικών Συνδέσμων Μετανάστευσης στην επίτευξη των στόχων που τίθενται στην ανακοίνωση· καλεί παράλληλα την Επιτροπή να διασφαλίσει ότι οι αρμόδιες τοπικές και περιφερειακές αρχές μπορούν να έχουν επωφελή πρόσβαση στην ανταλλαγή των βέλτιστων πρακτικών και των πληροφοριών που συγκεντρώνονται μέσω αυτού του δικτύου·

30. συμφωνεί με την πρόταση της Επιτροπής να δοθεί προτεραιότητα στην εφαρμογή του σχεδίου δράσης της Ουαγκαντούγκου για την καταπολέμηση της εμπορίας ανθρώπων και ιδιαίτερα γυναικών και παιδιών, όπου ο ρόλος των τοπικών και των περιφερειακών ενώσεων έχει ζωτική σημασία για την ανάπτυξη στρατηγικών και σχεδίων δράσης κατά της πρακτικής αυτής·

Μετανάστευση και ανάπτυξη

31. υποστηρίζει τα προγράμματα αδελφοποίησης μεταξύ εργοδοτών του δημόσιου και του ιδιωτικού τομέα και θεσμικών οργάνων από τα κράτη μέλη της ΕΕ και από τις χώρες καταγωγής, με στόχο τη στήριξη της κυκλικής μετανάστευσης και την καταπολέμηση της «διαρροής εγκεφάλων»· συνιστά όπως οι τοπικές και περιφερειακές αρχές χρησιμοποιήσουν την πολύτιμη πείρα τους και τις γνώσεις τους, για να βοηθήσουν τους μετανάστες να επανενταχθούν στις αγορές εργασίας της πατρίδας τους·

32. συμφωνεί με την πρόταση της Επιτροπής να μελετηθούν καλύτερα η κλίμακα και οι επιπτώσεις της «διαρροής εγκεφάλων», η οποία είναι σύμφωνη με τα συγκεκριμένα αιτήματα που εκφράστηκαν από τις τοπικές και τις περιφερειακές αρχές σε προηγούμενη γνωμοδότηση της ΕΤΠ (CdR 296/2007)·

33. τονίζει ότι απαιτούνται περαιτέρω προσπάθειες για τη διερεύνηση της σχέσης μεταξύ της αλλαγής του κλίματος και της μετανάστευσης·

34. τονίζει τη σημασία των τοπικών και περιφερειακών αρχών για την προώθηση της εδαφικής οικονομικής ανάπτυξης, την οικοδόμηση της δημοκρατίας και τη χρηστή διακυβέρνηση, καθώς και τη σημασία τη συμμετοχής τους στην εκπόνηση και στην εφαρμογή των προγραμμάτων συνεργασίας στον τομέα της μετανάστευσης·

35. επιδοκιμάζει την Κοινή Πρωτοβουλία για τη Μετανάστευση και την Ανάπτυξη της ΕΕ και των ΗΕ (JMDI), για τη στήριξη των οργανώσεων της κοινωνίας των πολιτών και την επιδίωξη των τοπικών αρχών να συμβάλουν στη σύνδεση της μετανάστευσης και της ανάπτυξης με στόχο τη μεγιστοποίηση των θετικών συνεργειών μεταξύ τοπικών και περιφερειακών παραγόντων·

36. τονίζει ότι η συμμετοχή των τοπικών και περιφερειακών αρχών, μέσω των εθνικών και των περιφερειακών τους ενώσεων, στα δίκτυα και τις πλατφόρμες συνεργασίας με τη συμμετοχή των τοπικών και περιφερειακών αρχών και ενώσεων τρίτων χωρών, θα συμβάλει σημαντικά στην επίτευξη πιο αποτελεσματικής συνεργασίας στην κατάρτιση αστυνομικών υπαλλήλων, στην εφαρμογή προγραμμάτων αδελφοποίησης, στη συλλογή και διάδοση πληροφοριών, στην παρακολούθηση των μεταναστευτικών ροών και σε άλλα παρόμοια σχέδια·

37. τονίζει ότι έχει σημασία να δημιουργηθούν μόνιμες πλατφόρμες συνεργασίας, διαλόγου και ανταλλαγής μεταξύ των τοπικών και περιφερειακών αρχών και των ενώσεων, ιδιαίτερα στις βόρειες, νότιες και ανατολικές ακτές της Μεσογείου· η σύσταση της Ευρωμεσογειακής Τοπικής και Περιφερειακής Συνέλευσης θα μπορούσε να χρησιμεύσει ως παράδειγμα για περαιτέρω ανάπτυξη·

38. τονίζει ότι πρέπει να δοθεί πιο συστηματική προσοχή στον ρόλο και στη συμβολή της διασποράς στην ανάπτυξη των χωρών καταγωγής τους, για παράδειγμα μέσω της αποστολής εμβασμάτων και της ανάπτυξης των ενώσεων και των δικτύων τους·

Γεωγραφική προσέγγιση

39. υποστηρίζει τη θέση του Συμβουλίου της Ευρωπαϊκής Ένωσης (4) για την καθιέρωση τριμερούς διαλόγου μεταξύ των χωρών καταγωγής, προορισμού και διέλευσης σε διαφορετικές γεωγραφικές περιοχές, οι οποίες πρέπει να διερευνηθούν με χρήση και επέκταση των υφιστάμενων μέσων, όπως οι εταιρικές σχέσεις κινητικότητας, οι διμερείς δίαυλοι, τα πλαίσια συνεργασίας όπως η ECOWAS (Οικονομική Κοινότητα Κρατών της Δυτικής Αφρικής), η διαδικασία του Ραμπάτ, οι πιλοτικές εταιρικές σχέσεις κινητικότητας και άλλα, ενώ τα συγκεκριμένα εργαλεία και μέσα θα πρέπει να προσαρμοστούν στις πρακτικές ανάγκες των περιφερειών και των τρίτων χωρών καθώς και στις πρακτικές τους ανάγκες και δυνατότητες·

40. επικροτεί την επέκταση της σφαιρικής προσέγγισης σε άλλες χώρες και περιφέρειες, όπως η Ασία, η Λατινική Αμερική και η Καραϊβική, και προτρέπει την Ευρωπαϊκή Επιτροπή να προχωρήσει περαιτέρω προς αυτή την κατεύθυνση, τονίζοντας την ανάγκη να καθοριστούν οι λεπτομέρειες του διαλόγου με τη Λατινική Αμερική, την Καραϊβική και την Ασία, ούτως ώστε να ανοίξει ο δρόμος για στενότερη συνεργασία και συντονισμό και με την Αφρική, καθώς και με τις νότιες και νοτιοανατολικές περιφέρειες που γειτνιάζουν με την ΕΕ.

Βρυξέλλες, 17 Ιουνίου 2009 Ο Πρόεδρος της Επιτροπής των Περιφερειών Luc VAN DEN BRANDE

(1) Γνωμοδότηση της ΕΤΠ με θέμα «Προς μια κοινή πολιτική για τη μετανάστευση», CdR 210/2008 fin.

(2) COM (2007) 248 τελικό· COM (2007) 780 τελικό· COM (2008) 359 τελικό· Συμβούλιο της Ευρωπαϊκής Ένωσης, «Ευρωπαϊκό Σύμφωνο για την Μετανάστευση και το Άσυλο», αριθ. 13440/08, ASIM 72, Βρυξέλλες, 24.09.2008, Δήλωση της Λίμα, 18 Μαΐου 2008.

(3) 2914η συνεδρίαση του Συμβουλίου Γενικών Υποθέσεων, Βρυξέλλες, 8 Δεκεμβρίου 2008.

(4) 2914η συνεδρίαση του Συμβουλίου Γενικών Υποθέσεων, Βρυξέλλες, 8 Δεκεμβρίου 2008, σημ. 22.